Björgunarsveitir eru reiðubúnar víða um land . Vísir / Vilhelm Björgunarsveitarmenn á Siglufirði eru klárir í slaginn verði þeir kallaðir í útkall vegna veðurofsans sem nú fer yfir landið . Þeir hafa nú þegar farið í eitt útkall , til þess að koma félaga þeirra í björgunarsveitinni til aðstoðar er bíll hans rann út af veginum fyrr í morgun . Rætt var við Jón Hrólf Baldursson , rakara og björgunarsveitarmann á Siglufirði í Bítinu á morgun um stöðu mála á Siglufirði . Í miðju viðtali kom í ljós að hann var utan vegar rétt fyrir utan bæinn , að bíða eftir félögum sínum í björgunarsveitinni Strákum til þess að aðstoða sig . „ Ég er annars að bíða eftir strákunum núna . Ef þeir eru að hlusta þá mega þeir drífa sig . Ég fauk út af “ sagði Jón Hrólfur hlæjandi í samtali við Bítið í morgun . „ Ég rann út af hérna . Var á leiðinni með hundana að hlaupa og ég rann út af og kemst ekki upp á veginn aftur . “ Þú ert fastur ? „ Já , það er mest að gera hjá þeim að hjálpa mér held ég , “ sagði Jón Hrólfur léttur í bragði og átti þar við félaga sína í björgunarsveitinni . Í miðju viðtali mátti svo heyra bílflaut og voru þá félagar hans í Strákum komnir til að aðstoða Jón Hrólf en hlusta má á viðtalið hér fyrir neðan . Magnús Magnússon , formaður björgunarsveitarinnar Stráka , segir í samtali við Vísi að vel hafi gengið að koma Jóni Hrólfi aftur upp á veginn og ekkert tjón varð . „ Hann flaut upp og rann út af , “ segir Magnús en hann segir að mjög blautt sé í veðri á Siglufirði þessa stundina . „ Það er rosalega blautt . Það er farið að hvessa . Krapi á veginum og rok , “ segir hann um veðrið . Magnús og tveir aðrir björgunarsveitarmenn verða til taks á Siglufirði í dag auk þess sem að fleiri eru reiðubúnir að svara kallinu verði nauðsyn á því . Hann reiknar ekki með öðru en að veðri versni eftir því sem á líður á daginn . „ Ég held að það eigi bara eftir að auka vindinn og það verður mjög hvasst . “